Virallinen lehti nro C 207 , 21/07/1999 s. 0170



KIRJALLINEN KYSYMYS P-0049/99 esittäjä(t): Roberta Angelilli (NI) komissiolle (15. tammikuuta 1999) Aihe: Matkapuhelimiin soitettujen puhelujen hintojen korotus ja kilpailulainsäädännön rikkomukset Italian lehdistössä ilmoitettiin äskettäin uudet korotetut matkapuhelintariffit, jotka sekä TIM (Telecom Italia Mobile) että Omnitel ottivat samanaikaisesti käyttöön. Nämä tariffit ovat tietyissä tapauksissa erityisen suuria ja vaikuttavat kaiken kaikkiaan perusteettomilta ottaen huomioon, että puhelut tavallisesta puhelimesta kännykkään maksaisivat jopa neljä kertaa enemmän kuin puhelut kännykästä tavalliseen puhelimeen tai kännykästä toiseen kännykkään. Lisäksi kyseiset yhtiöt ovat niin kannattavia, että korotuksiin ei ole syytä. Korotukset koskisivat eniten niitä, jotka käyttävät matkapuhelinta työnsä vuoksi. Voisiko komissio kertoa, 1. voidaanko TIMin uusia tariffeja pitää harhaanjohtavana mainontana, koska niistä ei käy riittävän selvästi ilmi, että joka kerta puheluun vastattaessa veloitetaan kaksi sykäystä? Voidaanko harhaanjohtavana mainontana pitää myös sitä, että nämä yhtiöt ovat antaneet lausuntoja, joissa ne sysäävät vastuun korotuksista televiestintäviranomaiselle (jolla ei kuitenkaan ole toimivaltaa tässä asiassa)? 2. vaikuttaako näiden kahden yhtiön tariffien keskinäinen yhdenmukaisuus ja niiden muuttaminen samaan aikaan siltä, että kyseessä on yhtiöiden välinen sopimus kuluttajien vahingoksi ja siten monopolitilanne, joka voi rikkoa alan kilpailulainsäädäntöä? 3. voisivatko korotukset myös sellaisessa tapauksessa, että ne perutaan televiestintäviranomaisen päätöksellä ja kuluttajajärjestöjen esittämien vastalauseiden vuoksi, tuoda mieleen epäilyksen siitä, että nämä kaksi yhtiötä ovat tehneet keskenään sopimuksen, joka voi vaarallisella tavalla rikkoa kilpailulainsäädäntöä? 4. eikö komissio katso suotavaksi puuttua asiaan laatimalla ohjeet vastaavan estämiseksi tulevaisuudessa? Komission jäsenen Karel Van Miertinkomission puolesta antama yhteinen vastaus kirjallisiin kysymyksiinP-0027/99, E-0036/99, P-0047/99 ja P-0049/99 (16. helmikuuta 1999) Kaksi italialaista GSM-operaattoria (TIM ja Omnitel) ovat perineet kiinteästä puhelimesta matkapuhelimeen soitettavista puheluista yhdenmukaisia hintoja siitä alkaen, kun matkapuhelinten markkinat avautuivat kilpailulle. Operaattorien soveltama tariffijärjestelmä - kaksi yritystariffia ja yksi perhetariffi, joissa kaikissa tehdään ero ruuhka-ajan ja edullisten aikojen hintojen välillä - oli erityisen monimutkainen. Lisäksi näiden operaattorien ruuhka-aikatariffit olivat yhteisön korkeimpia. Komissio käynnisti vuonna 1998 tutkimuksen, joka koski kiinteästä puhelimesta matkapuhelimeen soitettavien puheluiden hintatasoja eri jäsenvaltioissa. Tässä tutkimuksessa olivat mukana myös TIM ja Omnitel. TIM ja Omnitel ilmoittivat joulukuussa 1998 yhtä aikaa Italian telealasta vastaaville viranomaisille uudesta yksinkertaistetusta tariffijärjestelmästään, jonka mukaan "yrityspuheluiden" välittämisestä peritään neljän erilaisen hinnan sijasta enää vain yhtä hintaa. Uudessa järjestelmässä ruuhka-aikojen tariffit olivat alhaisempia, mutta edullisten aikojen tariffit merkittävästi korkeampia, erityisesti yritysliittymille. TIM ja Omnitel alkoivat soveltaa tätä uutta hinnoittelupolitiikkaa samanaikaisesti vuoden 1999 alussa. Tämä tariffijärjestelmän uudistus herätti kuitenkin voimakasta kritiikkiä. Italian kilpailuviranomaiset käynnistivät 10. lokakuuta 1990 säädetyn Italian kilpailulain nojalla tutkimuksen, ja kyseiset operaattorit ottivat käyttöön entiset tariffinsa 12. tammikuuta 1999. Komissio odottaa saavansa kyseisen tutkimuksen tulokset eikä periaatteessa puutu asiaan sitä ennen. Komissio ei ole tutkinut keskeytettyä tariffijärjestelmän uudistusta eikä voi näin ollen täsmentää, onko tariffien korotus seurausta GSM-matkapuhelinmarkkinoilla toimivan kahden suurimman kilpailijan välisestä sopimuksesta ja onko tällainen sopimus siinä tapauksessa vastoin EY:n perustamissopimuksen 85 artiklaa tai kuluttajien etuja suojelevaa lainsäädäntöä. Komissiolla ei ole EY:n perustamissopimuksen nojalla valtuuksia rangaista TIM:ää harhaanjohtavasta mainonnasta sen julkaistua uudet tariffinsa. Avoimen verkon tarjoamisen (ONP) soveltamisesta puhelintoimintaan ja teleyleispalvelusta kilpailuympäristössä 26 päivänä helmikuuta 1998 annetun Euroopan parlamentin ja neuvoston direktiivin 98/10/ETY(1) mukaisesti kansallisten sääntelyviranomaisten on kuitenkin varmistettava erityisesti, että loppukäyttäjille tarkoitetut tariffit ja sopimusten uusimisehdot esitetään selkeästi ja täsmällisesti. Komissio jatkaa kilpailusääntöjen ja alaa koskevien yhteisön direktiivien noudattamisen valvontaa läheisessä yhteistyössä kansallisten kilpailuviranomaisten ja kansallisten telealan sääntelyviranomaisten kanssa. Se seikka, että kilpailevat matkapuhelinoperaattorit perivät kiinteästä puhelimesta matkapuhelimeen soitettavista puheluista yhdenmukaisia hintoja, kertoo joka tapauksessa siitä, että Italian matkapuhelinmarkkinoilla käytävä kilpailu ei ole vielä riittävän kehittynyttä. On todennäköistä, että kolmannen matkapuhelinoperaattorin markkinoilletulo lisää käyttäjien valintamahdollisuuksia kiinteästä puhelimesta matkapuhelimeen soitettavien palvelujen osalta. Neljännelle operaattorille myönnettävän luvan myötä nykyisin perittäviin hintoihin kohdistuu entistä enemmän painetta. (1) EYVL L 101, 1.4.1998.